**Sunrise Avenue** oli suomalainen vuonna 2002 perustettu poprock-yhtye. Yhtyeen perustivat laulaja Samu Haber ja siitä myöhemmin erotettu Janne Kärkkäinen. Yhtyeen vuonna 2006 julkaistun debyyttilevyn *On the Way to Wonderland* tuotti Jukka Backlund. Suomessa albumi oli parhaimmillaan albumilistan toisella sijalla. Toinen studioalbumi, *Popgasm* julkaistiin vuonna 2009. Kolmas albumi, *Out of Style*, julkaistiin maaliskuussa 2011. Yhtyeen neljäs studioalbumi *Unholy Ground* julkaistiin lokakuussa 2013. Ensimmäinen kokoelma-albumi *Fairytales – Best of 2006–2014* julkaistiin lokakuussa 2014. Yhtye on Suomen menestyneimpiä ja on myynyt maailmanlaajuisesti vuoden 2018 loppuun mennessä yli 2,5 miljoonaa albumia. Sunrise Avenue järjesti 2. joulukuuta 2019 tiedotustilaisuuden, jossa ilmoitti lähtevänsä jäähyväiskiertueelle vuonna 2020 ja tämän jälkeen lopettavansa uransa. Kiertue kuitenkin siirtyi vuoteen 2021, ja uudelleen vuoteen 2022 korona-pandemian vuoksi.

Yhtyeen historia
----------------

### Alkuvuodet

Samu Haber perusti akustisen Sunrise-duon ennen 2000-lukua ystävänsä kanssa. Vuonna 2002 varsinaisen yhtyeen perustamisen myötä nimeksi muuttui Sunrise Avenue. Ensin yhtyeessä olivat mukana laulaja Samu Haber ja kitaristi Janne Kärkkäinen. Basistiksi yhtyeeseen valittiin Raul Ruutu ja rumpaliksi Sami Osala. Levy-yhtiöt olivat kiinnostuneita, mutta jotkut niistä halusivat yhtyeestä hieman erilaisen. Yhtye kuitenkin päätti pitää oman linjansa. Niinpä heidän ystävänsä myi oman asuntonsa, ja rahoitti sillä albumin teon. Neljän kappaleen nauhoittamisen jälkeen yhtye lopulta sai valita levy-yhtiön.

Ennen kuin yhtye julkaisi yhtäkään kappaletta, sillä oli jo maailmanlaajuinen levytyssopimus saksalaisen EMIn kanssa. Levytyssopimus syntyi Cannesissa, jossa yhtye oli mukana MIDEM-musiikkitapahtumassa.

### On the Way to Wonderland (2006–2008)

Sunrise Avenuen esikoissingle "All Because of You" julkaistiin 15. helmikuuta 2006. Se sijoittui Suomen singlelistalla parhaimmillaan yhdenneksitoista. Sunrise Avenuen toinen single "Romeo" ilmestyi 18. huhtikuuta ja jo kolmen päivän päästä julkistettiin myös kappaleen musiikkivideo. Single sijoittui Suomen singlelistalla neljänneksi. Saman vuoden toukokuun viimeisenä päivänä ilmestynyt esikoisalbumi *On the Way to Wonderland* nousi julkaisuviikollaan viidenneksi Suomen virallisella albumilistalla. Albumia on myyty Suomessa yli 45 000 kappaletta, ja se on ylittänyt platinarajan. Myös Saksassa albumin myynti on ylittänyt platinalevyyn oikeuttavan rajan. Elokuun lopussa ilmestyi vielä albumin kolmas single "Fairytale Gone Bad", jolla on albumiversion lisäksi muun muassa akustinen ja instrumentaalinen versio. Single on myynyt Suomessa ja Saksassa kultaa.

Saksalainen ZDF-televisiokanava valitsi yhtyeen "Fairytale Gone Bad" -hittikappaleen Ranskan ympäriajon, tunnusmusiikiksi. Kappaleen musiikkivideo kuvattiin Espanjan Barcelonassa. Videon ohjasi Yhdysvalloissa työskentelevä ohjaaja-valokuvaaja Ralf Strathmann, joka on aikaisemmin kuvannut ja ohjannut videoita monille artisteille kuten Apocalypticalle, Blink 182:lle, Dr. Drelle, HIMille ja Nine Inch Nailsille.

Vuonna 2007 Sunrise Avenuen kappale "Choose To Be Me" valittiin Saksan Big Brotherin viralliseksi tunnuskappaleeksi ja se soi jokaisen lähetyksen alussa, mainoskatkoilla sekä ohjelman lopussa. Lisäksi yhtye esiintyi Big Brotheriin liittyvissä tilaisuuksissa. Samainen kappale julkaistiin myös singlenä.

Vuonna 2008 yhtye voitti Euroopan unionin myöntämän EBBA-palkinnon. Yhtyeen ensimmäistä albumia myytiin pelkästään Saksassa 200 000 kappaletta. Myös monissa muissa Euroopan maissa se menestyi hyvin.

Vuodesta 2006 lähtien lähes tauotta Euroopassa ja Japanissa esiintynyt Sunrise Avenue toimi Bon Jovin lämmittely-yhtyeenä 4. kesäkuuta 2008 Wienissä, Itävallassa. Sunrise Avenuen laulaja Samu Haber tunnusti julkisesti Bon Jovin yhdeksi omista suosikkiartisteistaan. Tämä yhteiskeikka oli koko yhtyeelle yksi unelmien täyttymys.

Loppuvuodesta 2008 kosketinsoittaja Jukka Backlund jätti yhtyeen. Vuosina 2000–2009 Saksassa eniten radiosoittoa saanut kappale oli Sunrise Avenuen "Fairytale Gone Bad".

### Popgasm (2009–2010)

Sunrise Avenuen toinen albumi, *Popgasm* julkaistiin vuonna 2009, ja ensimmäiseksi singleksi valittu "The Whole Story" valittiin Berliinissä järjestettävien yleisurheilun MM-kilpailujen tunnuskappaleeksi.

### Out of Style (2011–2013)

Vuonna 2010 Sunrise Avenue teki uuden levytyssopimuksen Universal Music Finlandin kanssa. Sunrise Avenuen vuonna 2011 julkaistu albumi on nimeltään *Out of Style*. Albumin ensimmäinen single "Hollywood Hills" nousi Saksan singlelistan sijalle kolme. Single myi Saksassa kultaa huhtikuussa 2011. Albumi myi kultaa Suomessa pari viikkoa julkaisun jälkeen. Myös muissa Keski-Euroopan maissa albumi menestyi listoilla hyvin.

### Unholy Ground (2013–2014)

Vuonna 2013 julkaistu *Unholy Ground* -albumi oli ensimmäinen julkaisu Universal Music Germany -levymerkillä EMI Musicin ja Universal Musicin yhdistymisen jälkeen. Ensimmäinen single "Lifesaver" myi Saksassa kultaa ja albumi debytoi julkaisuviikollaan Saksan albumilistan sijalla kolme, Itävallassa ja Sveitsissä se nousi sijalle neljä. Albumi on saavuttanut platinarajan Saksassa ja Sveitsissä, kultaa se on myynyt Itävallassa. 

### Fairytales – Best of 2006–2014 (2014–2017)

Sunrise Avenuen ensimmäinen kokoelma-albumi *Fairytales – Best of 2006–2014* julkaistiin syksyllä 2014, se nousi julkaisuviikollaan Saksan ja Sveitsin albumilistojen kärkeen ja on myynyt Saksassa platinaa.

### Heartbreak Century (2017–2022)

Yhtyeen lokakuussa 2017 julkaisema albumi *Heartbreak Century* nousi miltei heti Saksan albumilistan ykköseksi. Sunrise Avenuen oli tarkoitus ensin lopettaa uransa 14.–15. elokuuta 2020 Helsingin Olympiastadionille, mutta konsertti siirtyi koronaviruspandemian vuoksi ensin vuodella eteenpäin. Uusien päivien piti olla 16.–17. heinäkuuta 2021, mutta nekin jouduttiin perumaan ja stadionkeikat lopulta toteutuivat 8.–9. heinäkuuta 2022. Yhtyeen toistaiseksi viimeinen keikka soitettiin Saksan Düsseldorfissa 18. syyskuuta 2022.

Yhtyeen sisäiset ristiriidat
----------------------------

17. elokuuta 2007 ilmoitettiin Janne Kärkkäisen, yhtyeen kitaristin, erottamisesta. Kärkkäisen omien sanojen mukaan asia tuli hänelle täytenä yllätyksenä. Yhtyeen laulaja Samu Haber kommentoi myöhemmin, ettei yhtyeen ilmapiiri ollut terve. Yhtyeen levy-yhtiön Bonnier Amigon mukaan syynä olivat musiikilliset ja henkilökohtaiset erimielisyydet. Kärkkäinen haastoi lopulta yhtyeen oikeuteen, koska hänen mukaansa hänellä oli yhä oikeus osuuteen yhtyeen nimestä ja tavaramerkistä. Helsingin hovioikeuden mukaan Kärkkäinen ja yhtye ovat sopineet riitansa, ja peruuttaneet vaatimuksensa.

Palkinnot
---------

Sunrise Avenue on voittanut lukuisia palkintoja. Esimerkiksi NRJ Radio Awardseissa yhtye voitti peräti neljä palkintoa:

* Paras suomalainen tulokas
* Paras suomalainen biisi ("Fairytale Gone Bad")
* Paras suomalainen albumi ("On The Way To Wonderland")
* Paras pohjoismainen artisti

Sunrise Avenue on voittanut Vuoden yhtyetulokas-Emman vuonna 2006. He olivat ehdolla peräti viidessä eri kategoriassa. Vuosina 2007, 2011, 2013 ja 2020 yhtye on voittanut Vuoden vienti -Emman. Yhtye palkittiin myös European Border Breaker -palkinnolla tammikuussa 2008.

Sunrise Avenue on saavuttanut yhteensä 18 kulta- ja platinalevyä, yhtyeen albumeja on myyty yli kaksi miljoonaa kappaletta ja yhtyeen singlejä on myyty yli kaksi miljoonaa kappaletta.

Jäsenet
-------

* Samu Haber – laulu, kitara
* Raul Ruutu – basso, taustalaulu
* Sami Osala – rummut
* Riku Rajamaa – kitara
* Osmo Ikonen – kosketinsoittimet, taustalaulu

### Entiset jäsenet

* Juho Sandman – rummut, taustalaulu, erotettiin vuonna 2003
* Sami Heinänen – basso, taustalaulu, erosi vuonna 2003
* Janne Kärkkäinen – kitara, taustalaulu, erotettiin vuonna 2007
* Jukka Backlund – kosketinsoittimet, erosi vuonna 2008

### Sessiomuusikot

* Teijo Jämsä – rummut

Diskografia
-----------

*Pääartikkeli: Sunrise Avenuen diskografia*
* *On the Way to Wonderland* (2006)
* *Popgasm* (2009)
* *Out of Style* (2011)
* *Unholy Ground* (2013)
* *Heartbreak Century* (2017)

Lähteet
-------

1. ↑  Sunrise Avenue esiintyy stadionkonsertissa Helsingissä ensi kesänä *iltalehti.fi*. Viitattu 24.11.2018.
2. ↑  Sunrise Avenuen tapa ilmoittaa lopettamisesta tyrmistytti saksalaisfanit: "Kuka keksii tuollaista, erittäin huono idea" *www.iltalehti.fi*. Viitattu 2.12.2019.
3. 1 2  Haastattelussa Sunrise Avenue stara.fi. Viitattu 17.3.2011.
4. ↑  Samu Haber city.fi. Viitattu 17.3.2011.
5. ↑  Sunrise Avenue: All Because Of You IFPI. Viitattu 18.3.2011.
6. ↑  Sunrise Avenue: Romeo IFPI. Viitattu 18.3.2011.
7. ↑  Sunrise Avenue: On The Way To Wonderland Musiikkituottajat ry.
8. 1 2  Sunrise Avenue IFPI.  Arkistoitu 7.6.2011. Viitattu 18.3.2011.
9. 1 2  Gold-/Platin-Datenbank musikindustrie.de. Viitattu 18.3.2011. (saksaksi)
10. ↑  Sunrise Avenue tekee Saksan Big Brotherin tunnarin! stara.fi. Viitattu 17.3.2011.
11. ↑  Saksan Big Brother siivitti Sunrise Avenuen huimiin myyntilukuihin v2.fi. Viitattu 17.3.2011.
12. ↑  Sunrise Avenue sai EU-palkinnon iltasanomat.fi. Viitattu 17.3.2011. [vanhentunut linkki]
13. ↑  Sunrise Avenue palkitaan Cannesissa mesta.net.  Arkistoitu 18.7.2013. Viitattu 17.3.2011.
14. 1 2  SuomiTV: Sunrise Avenue esiintyy New Wave 2011 –laulukilpailussa suomitv.fi.  Arkistoitu 15.3.2011. Viitattu 17.3.2011.
15. ↑  Sunrise Avenue lämppää Bon Jovia Wienissä mesta.net.  Arkistoitu 18.7.2013. Viitattu 17.3.2011.
16. ↑  Muutoksen tuulet puhaltavat Sunrise Avenuelle voice.fi. Viitattu 28.2.2011. [vanhentunut linkki]
17. ↑  Sunrise Avenue Universal Musicille universalmusic.fi. Viitattu 13.9.2010.
18. ↑  Sunrise Avenue mitalisuoritukseen Saksan singlelistalla v2.fi. Viitattu 17.3.2011.
19. ↑  Suomalaisyhtyeelle kultalevy Saksasta – yli 150 000 singleä myyty *Stara.fi*.  26.4.2011. Viitattu 29.4.2011.
20. ↑  The Voice of Germany teki Samu Haberista supertähden Saksassa – "Der Finne" kertoi saksalaisille miten junan vessa toimii  17.12.2017. Yle. Viitattu 17.12.2017.
21. ↑  Sunrise Avenuen viimeinen kiertue siirtyy peräti vuodella – Olympiastadionin konsertit vasta kesällä 2021 *www.iltalehti.fi*. Viitattu 16.4.2020.
22. ↑  Sunrise Avenue soittaa viimeisen festarikeikkansa Provinssissa – taustalla takavuosien epäonninen keikka *www.iltalehti.fi*. Viitattu 1.7.2022.
23. ↑  Sunrise Avenue erotti kitaristinsa iltalehti.fi. Viitattu 28.2.2011.
24. ↑  "Ilmapiiri ei ollut terve" iltalehti.fi. Viitattu 28.2.2011.
25. ↑  Sunrise Avenue erotti kitaristinsa iltasanomat.fi. Viitattu 17.3.2011. [vanhentunut linkki]
26. ↑  Sunrise Avenue sopi nimikiistansa YLE. Viitattu 17.3.2011.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sunrise Avenue**.
* Yhtyeen kotisivut (englanniksi)
* Yhtyeen kotisivut (saksaksi)
* Sunrise Avenue Finland

Sunrise Avenue

| 
* Samu Haber
* Raul Ruutu
* Sami Osala
* Riku Rajamaa
* Osmo Ikonen

 |
| --- |
| 
* Juho Sandman
* Sami Heinänen
* Janne Kärkkäinen
* Jukka Backlund

 |

|  |  |
| --- | --- |
| Studioalbumit | 
* *On the Way to Wonderland*
* *Popgasm*
* *Out of Style*
* *Unholy Ground*
* *Heartbreak Century*

 |
| Muut julkaisut | 
* *Acoustic Tour 2010*
* *Out of Style – Live Edition*
* *Fairytales – Best of 2006–2014*

 |
| Muuta | Diskografia |



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Tšekki

 |
|  |
| Taiteenala | 
* MusicBrainz

 |

 |